钦定古今图书集成/明伦汇编/官常典/第794卷 > 毛硕
## 钦定古今图书集成/明伦汇编/官常典/第794卷 > 毛硕

按《金史》本传：“硕字仲权，甘陵人。宋末，试弓马子弟，硕
中选，调高阳关路安抚司准备差使，寻辟河间尉，再
辟兵马都监。宗望军至，硕以本部迎降。齐国建，由淮
东路第一副将擢知滑州。刘麟伐宋，充行营中军统
制军马。天眷间，历汴京路、山东西路兵马都监。皇统
元年，权知拱州。宋将张俊据亳州，而柘城酒监房人”
杰叛以应俊，硕发兵讨之。至柘城，躬扣城门，呼耆老
以谕意，县人缚人杰以降。硕径入县署，召百姓慰安
之，众皆感悦，刻石纪其事。四年，真授拱州刺史，元帅
梁王宗弼承制，超武义将军，改知曹州。有书生投书

使，寻改通州。天德二年，充陕西路转运使。硕以“陕右
边荒，种艺不过麻、粟、荞、麦，赋入甚薄，市井交易，惟川
绢、干姜，商贾不通，酒税之入耗减，请视汴京、燕京例，
给交钞通行。而巩、会、德顺道路多险，盐引斤数太重，
请一引分作三四，以从轻便。”朝廷皆从之。秦州仓粟
陈积，而百姓有支移者，止就本州折纳其直，公私便
之。改河东南路转运使。上言：“顷者定立商酒课，不量
土产厚薄，户口多寡，及今昔物价之增耗，一概理责
之。故监官被系，失身破家，折佣逃窜，或为奸吏盗有
实钱，而以赊券输官，故河东有积负至四百馀万贯，
公私苦之。请自今禁约酒官不得折准赊贷，惟许收
用实钱，则官民俱便。”至今行之。秩满，除南京路都转
运使。大定六年，致仕，卒于家。硕文雅好事，性谨饬，每
见古人行事有益于时者，常书置座右，以为莅官之
戒云。